送陳大著知蘄州分韻得輝字
作者：魏了翁
朝代：宋

paragraphs: 陳侯海內秀，滿腹貯明璣。
十歲能屬文，提筆登王畿。
上嘉魯論對，亟授九品衣。
二十隮膴仕，昱昱五采翬。
三十搴殊科，尋闖師氏闈。
四十復見徵，雲步何峩巍。
蓬萊三千丈，徑上陵紫微。
顧懷蘄春勝，驄馬黄金鞿。
我來今二年，幾度與客違。
於君再爲寮，臨分重依依。
風節耐歲晚，富貴特晨晞。
前後繼二呂，迄今借光輝。
相期久遠看，努力追前徽。